钦定古今图书集成/历象汇编/庶征典/第158卷 > 《管窥辑要》 > 宋
## 钦定古今图书集成/历象汇编/庶征典/第158卷 > 《管窥辑要》 > 宋

### 神宗熙宁六年西北有声

按《宋史神宗本纪》：“熙宁六年秋七月丙寅夜，西北有
声如硙。”

### 高宗绍兴七年无云而雷

按《宋史高宗本纪》不载。　按《文献通考》，绍兴七年五
月，“汴京无云而雷。”是岁伪齐亡。

绍兴三十年，“无云而雷。”

按《宋史高宗本纪》：“三十年十月癸亥，日中无云而雷。”
按《文献通考》：“三十年十月庚戌，昼漏半，无云而雷。”

### 孝宗淳熙十四年有大声发大内

按《宋史孝宗本纪》不载　按《五行志》：淳熙十四年六月“甲申昧爽，祷雨太乙宫。乘舆未驾，有大声自内发，
及和宁门，人马辟易相践，有失巾屦者。”

### 光宗绍熙二年鼓自鸣

按：《宋史光宗本纪》不载。　按《文献通考》，绍熙二年，温
州瑞安县感应侯庙鼓自鸣，后邑有巨寇舁鼓去。先
是鼓上有书曰：“鼓响盗长，鼓坏盗败。”寇果以旬日就
僇。与《晋志》隆安石鼓鸣孙恩同占。

### 恭帝德祐二年有声出府中

按《宋史二王本纪》：德祐二年五月“乙未朔，陈宜中等
乃立昱于福州，以为宋王，改元景炎。改福州为安福
府，温州为瑞安府，郊赦。是日黎明，有大声出府中，众
皆惊仆。”